Document ID: 32011R1267

KOMMISSIONENS GENNEMFØRELSESFORORDNING (EU) Nr. 1267/2011
af 6. december 2011
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 3, og artikel 38, litra d), og
ud fra følgende betragtninger:
(1)
Efter artikel 10 i Kommissionens forordning (EF) nr. 1235/2008 (2) skal Kommissionen udarbejde en liste over kontrolorganer og -myndigheder, der er godkendt til at føre ækvivalenskontrol og udstede attester i tredjelande, og offentliggøre denne liste i bilag IV til nævnte forordning.
(2)
Kommissionen har behandlet de anmodninger om optagelse på listen, som den modtog inden fristen den 31. oktober 2009, og har kun taget fuldstændige anmodninger i betragtning. De pågældende kontrolorganer og -myndigheder blev bedt om at indsende yderligere oplysninger inden for en frist på to måneder, således at Kommissionen kunne verificere, om de opfyldte kravene i artikel 11 i forordning (EF) nr. 1235/2008. Kun de kontrolorganer og -myndigheder, for hvilke det efter gennemgangen af alle modtagne oplysninger kunne konkluderes, at de opfyldte kravene, bør inkluderes i listen i bilag IV til forordning (EF) nr. 1235/2008
(3)
Eftersom mange af de kontrolorganer og -myndigheder, der havde indsendt anmodninger, blev bedt om at forelægge yderligere oplysninger, tog det længere tid end forventet at vurdere anmodningerne og udarbejde den første liste. Erfaringerne viser, at medlemsstaterne bør have lov til fortsat at udstede importtilladelser, men at disse tilladelser bør have en begrænset gyldighedsperiode, og at medlemsstaterne bør have en længere frist, inden for hvilken de fortsat kan udstede de pågældende tilladelser.
(4)
Der kan under behandlingen af anmodninger opstå problemer med forståelsen af de omstændigheder, der gør, at kontrolorganer eller -myndigheder kan slettes fra listen, jf. artikel 12, stk. 2, i forordning (EF) nr. 1235/2008. For at undgå yderligere vanskeligheder bør disse omstændigheder præciseres. En sådan præcisering bør dog ikke pålægge kontrolorganerne eller -myndighederne nye krav.
(5)
Erfaringerne viser ligeledes, at der kan opstå problemer med fortolkningen af følgerne af uregelmæssigheder eller overtrædelser, som har indflydelse på et produkts økologiske status. For at undgå yderligere vanskeligheder og præcisere forbindelsen mellem forordning (EF) nr. 1235/2008 som ændret ved denne forordning og de øvrige bestemmelser, der gælder for import af økologiske produkter fra tredjelande, er det tilsyneladende derfor nødvendigt at minde om, hvilke forpligtelser medlemsstaternes kontrolorganer og -myndigheder har, når der er tale om produkter, der ikke opfylder kravene, og som er importeret i henhold til artikel 33, stk. 3, i forordning (EF) nr. 834/2007. En sådan præcisering bør dog ikke pålægge medlemsstaternes kontrolorganer eller -myndigheder nye forpligtelser.
(6)
For at sikre en smidig overgang fra ordningen med nationale tilladelser til listen over kontrolorganer og -myndigheder, der er godkendt til at føre ækvivalenskontrol og udstede attester, bør denne forordning anvendes fra den 1. juli 2012.
(7)
Forordning (EF) nr. 1235/2008 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
I forordning (EF) nr. 1235/2008 foretages følgende ændringer:
1)
Artikel 12, stk. 2, affattes således:
»2. Et kontrolorgan eller en kontrolmyndighed, en henvisning til en bestemt produktkategori eller til et specifikt tredjeland knyttet til det pågældende organ eller den pågældende myndighed kan efter den procedure, der er nævnt i artikel 37, stk. 2, i forordning (EF) nr. 834/2008, slettes fra den liste, der er omhandlet i artikel 10 i nærværende forordning, i følgende tilfælde:
a)
hvis Kommissionen ikke har modtaget den årsrapport, der er nævnt i stk. 1, litra b), senest den 31. marts
b)
hvis organet eller myndigheden ikke underretter Kommissionen rettidigt om ændringer af organets eller myndighedens tekniske dossier
c)
hvis organet eller myndigheden ikke udleverer oplysninger til Kommissionen i forbindelse med undersøgelser af uregelmæssigheder
d)
hvis organet eller myndigheden ikke træffer tilstrækkelige korrigerende foranstaltninger som følge af konstaterede uregelmæssigheder og overtrædelser
e)
hvis organet eller myndigheden ikke indvilger i, at der efter anmodning fra Kommissionen foretages kontrol på stedet, eller hvis en sådan kontrol på stedet viser negative resultater, der skyldes systematiske fejl i kontrolforanstaltningerne
f)
i enhver anden situation, som udgør en risiko for, at forbrugeren vildledes om den sande beskaffenhed af et produkt, der er certificeret af kontrolorganet eller -myndigheden.
Hvis et kontrolorgan eller en kontrolmyndighed ikke efter anmodning fra Kommissionen træffer hensigtsmæssige og rettidige afhjælpende foranstaltninger inden for en frist, som Kommissionen fastsætter afhængigt af problemets alvor, og som normalt ikke må være på under 30 dage, sletter Kommissionen straks organet eller myndigheden fra listen efter den procedure, der er nævnt i artikel 37, stk. 2, i forordning (EF) nr. 834/2007. Afgørelsen herom offentliggøres i Den Europæiske Unions Tidende. Kommissionen offentliggør hurtigst muligt den ændrede liste med dertil egnede tekniske midler, herunder offentliggørelse på internettet.«
2)
Artikel 15 affattes således:
»Artikel 15
Produkter, der ikke opfylder kravene
1. Med forbehold af eventuelle foranstaltninger eller aktioner, der er truffet i henhold til artikel 30 i forordning (EF) nr. 834/2007 og/eller forordning (EF) nr. 889/2008, kan produkter, der ikke er i overensstemmelse med kravene i forordning (EF) nr. 834/2007, kun overgå til fri omsætning i EU, hvis henvisninger til økologiske produktionsmetoder fjernes fra mærkning, reklamer og ledsagedokumenter.
2. Med forbehold af eventuelle foranstaltninger eller aktioner, der træffes i henhold til artikel 30 i forordning (EF) nr. 834/2007, træffer importøren, hvis der er tvivl om, hvorvidt produkter, der er importeret i henhold til artikel 33, stk. 3, i forordning (EF) nr. 834/2007, opfylder kravene i nævnte forordning, og der derved opstår mistanke om uregelmæssigheder eller overtrædelser, alle de fornødne foranstaltninger, jf. artikel 91, stk. 1, i forordning (EF) nr. 889/2008.
Importøren og det kontrolorgan eller den kontrolmyndighed, der har udstedt den kontrolattest, der er omhandlet i artikel 13 i nærværende forordning, underretter straks kontrolorganerne, kontrolmyndighederne og de ansvarlige myndigheder i de berørte medlemsstater og myndighederne i de tredjelande, der er involveret i den økologiske produktion af det pågældende produkt og, i givet fald, Kommissionen. Kontrolorganet eller kontrolmyndigheden kan kræve, at produktet ikke markedsføres med betegnelser, der henviser til den økologiske produktionsmetode, indtil den erhvervsdrivende eller andre kilder har fremlagt tilstrækkelig dokumentation til, at tvivlen er ophævet.
3. Med forbehold af eventuelle foranstaltninger eller aktioner, der træffes i henhold til artikel 30 i forordning (EF) nr. 834/2007, træffer medlemsstatens eller tredjelandets kontrolorgan eller kontrolmyndighed, hvis der er tvivl om, hvorvidt produkter, der er importeret i henhold til artikel 33, stk. 3, i forordning (EF) nr. 834/2007, opfylder kravene i nævnte forordning, og der derved opstår en begrundet mistanke om en overtrædelse eller uregelmæssigheder, alle de fornødne foranstaltninger, jf. artikel 91, stk. 2, i forordning (EF) nr. 889/2008, og underretter straks kontrolorganerne, kontrolmyndighederne og de ansvarlige myndigheder i de berørte medlemsstater og myndighederne i de tredjelande, der er involveret i den økologiske produktion af det pågældende produkt og, i givet fald, Kommissionen.«
3)
Artikel 19 ændres således:
a)
Stk. 1, tredje afsnit, affattes således:
»Tilladelserne udløber senest 12 måneder efter udstedelsen, bortset fra dem, der allerede inden den 1. juli 2012 blev udstedt for en længere periode.«
b)
Stk. 4 affattes således:
»4. Fra den 1. juli 2013 giver medlemsstaterne ikke længere de i denne artikels stk. 1 nævnte tilladelser, medmindre:
-
de pågældende importerede produkter er økologiske varer, for hvilke produktionen i tredjelandet er kontrolleret af et kontrolorgan eller en kontrolmyndighed, som ikke er optaget på den liste, der er oprettet efter artikel 10, eller
-
de pågældende importerede produkter er økologiske varer, for hvilke produktionen i tredjelandet er kontrolleret af et kontrolorgan eller en kontrolmyndighed, der er optaget på den liste, der er oprettet efter artikel 10, og produkterne ikke tilhører nogen af de produktkategorier, der er opført i bilag IV for det pågældende tredjelands kontrolorgan eller kontrolmyndighed.«
c)
I stk. 5 ændres datoen »1. januar 2013« til »1. juli 2014«.
4)
Bilag IV erstattes af teksten i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra den 1. juli 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. december 2011.

Labels: 3
15
17